《送翁山道人度岭北访沈阳剩和尚》
明代·张穆

玄鹤朝矫翼，长鸣辞海滨。眷言觅俦侣，去去离风尘。

悠哉快独举，空阔游无垠。与君忘机友，相籍为德邻。

十载始相慰，谁复超伦群。东方有大士，先劫为故人。

见当问生死，为语彻骨贫。虽隔万馀里，对之无疏亲。

秋风拂芒履，岂不念苦辛。何年速入关，相与慰宵晨。

作者简介：（1607—1688以后）明末清初广东东莞人，字穆之，号铁桥。工诗，善画马，能击剑。壮年往来吴中，结交知名之士。后归隐罗浮山。所画山水有生气。年八十余，尚步履如飞。有《铁桥山人稿》。